ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ, ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΗΝ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ Πρόοδος σχετικά με τη συνέχεια που δόθηκε στα συμπεράσματα του Συμβουλίου με θέμα «Τουρισμός και Απασχόληση»

ΠΙΝΑΚΑΣ ΠΕΡΙΕΧΟΜΕΝΩΝ

I - Εισαγωγή.....

II - Στόχοι και μεθοδολογία

1. Γενικοί στόχοι

2. Συνεργασία με τα κράτη μέλη

3 Ανάλυση των μέτρων που ανήκουν σε άλλες πολιτικές αλλά έχουν αντίκτυπο στον τουρισμό

4. Διαβουλεύσεις με τους κοινωνικοοικονομικούς παράγοντες

III - Αποτελέσματα των ομάδων εργασίας

1. Διεξαγωγή των συνεδριάσεων των ομάδων εργασίας

2. Κατάρτιση των ενδιάμεσων εκθέσεων

3. Ηλεκτρονικός φορέας

4. Κύριες συστάσεις των ομάδων εργασίας

α) Συνεργασία μεταξύ των διαφόρων κοινωνικοοικονομικών παραγόντων και δημιουργία δικτύων

β) Συνειδητοποίηση των προβλημάτων

γ) Πληροφόρηση

δ) Παρακολούθηση, λειτουργία εποπτείας

ε) Μέσα ανάλυσης και αξιολόγησης

στ) Υποστήριξη στις επιχειρήσεις, ιδιαίτερα τις ΜΜΕ

IV - Λειτουργικά συμπεράσματα

I. Εισαγωγη

Την 21η Ιουνίου του 1999, το Συμβούλιο Υπουργών εξέδωσε συμπεράσματα [1] τα οποία καλούν την Επιτροπή και τα κράτη μέλη να συνεργαστούν στενά για τη μεγιστοποίηση της δυνητικής συμβολής του τουρισμού στην ανάπτυξη και την απασχόληση. Αναφέροντας ορισμένους συγκεκριμένους τομείς εργασιών, το Συμβούλιο ζήτησε από την Επιτροπή να του υποβάλει έκθεση σχετικά με τη συνέχεια που δόθηκε στα συμπεράσματά του.

[1] Συμπεράσματα του Συμβουλίου της 21.6.1999 (εσωτερική αγορά) για τον τουρισμό και την απασχόληση, ανακοινωθέν τύπου

Η παρούσα έκθεση προόδου των εργασιών είναι η ενδιάμεση απάντηση της Επιτροπής στο Συμβούλιο.

Τα συμπεράσματα του Συμβουλίου της 21ης Ιουνίου του 1999 αποτελούν αναγνώριση παλαιότερων εργασιών και, ιδιαιτέρως, της δυναμικής που δημιουργήθηκε από το 1997, με βάση τη συνειδητοποίηση του οικονομικού βάρους και των δυνατοτήτων του τομέα του τουρισμού ως παράγοντα ανάπτυξης και απασχόλησης.

Το Νοέμβριο του 1997, διοργανώθηκε στο Λουξεμβούργο μια ευρωπαϊκή διάσκεψη με θέμα τον τουρισμό και την απασχόληση [2], λίγο πριν από το Ευρωπαϊκό Συμβούλιο του Λουξεμβούργου [3] με θέμα την απασχόληση και το Συμβούλιο Υπουργών (Τουρισμός) της 26ης Νοεμβρίου του 1997 [4]. Το Συμβούλιο αυτό αναγνώρισε τα οφέλη της ισόρροπης και βιώσιμης ανάπτυξης του ευρωπαϊκού τουρισμού και υποστήριξε την εμβάθυνση των αποτελεσμάτων της διάσκεψης του Λουξεμβούργου. Αυτό οδήγησε στη σύσταση μιας ομάδας υψηλού επιπέδου για τον τουρισμό και την απασχόληση το 1998 και στη συνέχεια, με βάση τις συστάσεις της [5], που έγιναν ευρέως αποδεκτές, σε μια ανακοίνωση [6] της Επιτροπής της 28ης Απριλίου 1999. Η στρατηγική που πρότεινε η Επιτροπή, που αφορούσε την εμβάθυνση των γνώσεων του τομέα του τουρισμού και την καλύτερη αξιοποίηση των υπαρχουσών πολιτικών υποστηρίχθηκε σε μεγάλο βαθμό από το Συμβούλιο1, το Κοινοβούλιο [7], την Οικονομική και Κοινωνική Επιτροπή [8] και την Επιτροπή των Περιφερειών [9].

[2] Διάσκεψη του Λουξεμβούργου, απασχόληση και τουρισμός: προσανατολισμοί για δράση, 4-5.11.1997

[3] Ευρωπαϊκό Συμβούλιο του Λουξεμβούργου, 21-22.11.1997

[4] Συμπεράσματα του Συμβουλίου (Τουρισμός) της 26.11.1997

[5] Ευρωπαϊκός τουρισμός - Νέες εταιρικές σχέσεις για την απασχόληση: Συμπεράσματα και συστάσεις της ομάδας υψηλού επιπέδου για τον τουρισμό και την απασχόληση, Ευρωπαϊκή Επιτροπή, Οκτώβριος 1998

[6] Ανακοίνωση της Επιτροπής στο Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών «αύξηση του δυναμικού του τουρισμού για την απασχόληση», COM(1999)205 τελικό - ΕΕ C 178-03 της 23.6.99

[7] Ψήφισμα του Ευρωπαϊκού Κοινοβουλίου, 18.2.2000, A5-0030/2000

[8] Γνωμοδότηση της Οικονομικής και Κοινωνικής Επιτροπής, 26.1.2000, CES 93/2000 - ΕΕ 2000/C-75/37 της 15.3.2000.

[9] Γνωμοδότηση της Επιτροπής των Περιφερειών, 15.6.2000, CdR 291/99 τελικό

Η παρούσα έκθεση προόδου έχει ως στόχους την πληροφόρηση του Συμβουλίου και των άλλων οργάνων σχετικά με τα μέσα που χρησιμοποιήθηκαν και τις εργασίες που πραγματοποιήθηκαν, υπό την αιγίδα της Επιτροπής, για να δοθεί συνέχεια στα συμπεράσματα του Ιουνίου του 1999 και να καταστεί δυνατός ο προβληματισμός σχετικά με το μελλοντικό προσανατολισμό των εργασιών, τόσο από θεματική όσο και από μεθοδολογική άποψη.

Η παρούσα έκθεση εντάσσεται επίσης σε ένα κίνημα υποστήριξης και συνεργασίας προς τα κράτη μέλη και μεταξύ τους. Το κίνημα αυτό υλοποιείται, ιδιαιτέρως, με τη διάσκεψη της Vilamoura [10], που διοργανώθηκε από την πορτογαλική προεδρία, και με το προσεχές υπουργικό σεμινάριο, που έχει προβλεφθεί από τη γαλλική προεδρεία για τις 22 Νοεμβρίου του 2000 στην Λίλλη. Η παρούσα έκθεση θα πρέπει να θεωρείται ως συμβολή της Επιτροπής στο σεμινάριο της Λίλλης.

[10] Διάσκεψη των κρατικών αρχών των αρμοδίων για τον τουρισμό, Vilamoura, Πορτογαλία, 11.5.2000.

Η παρούσα έκθεση θα αποτελέσει επίσης αντικείμενο ενημερωτικού σημειώματος προς το Συμβούλιο «εσωτερική αγορά, καταναλωτές και τουρισμός» της 30ής Νοεμβρίου του 2000.

II. στοχοι και μεθοδολογια

1. Γενικοί στόχοι

Οι κύριοι στόχοι των εργασιών που πραγματοποιήθηκαν για να δοθεί συνέχεια στα συμπεράσματα του Συμβουλίου της 21ης Ιουνίου του 1999 μπορούν να οριστούν με βάση τρεις διαφορετικούς άξονες που αποσκοπούν στα εξής:

- εμβάθυνση των γνώσεων για τις τάσεις, τις ανάγκες, τα εμπόδια και τα όρια του τομέα του ευρωπαϊκού τουρισμού,

- συλλογή πληροφοριών και επισήμανση υπαρχουσών ορθών πρακτικών με σκοπό να εξασφαλιστεί η πρόσβαση σε αυτές και η ευρύτερη δυνατή διάδοσή τους και

- βελτίωση των προσεγγίσεων και των στρατηγικών που αναπτύσσονται στο πλαίσιο των υπαρχουσών πολιτικών και μέτρων σε εθνικό και σε κοινοτικό επίπεδο.

2. Συνεργασία με τα κράτη μέλη

Το Συμβούλιο, στα συμπεράσματά του, του Ιουνίου 1999, κάλεσε συγκεκριμένα την Επιτροπή και τα κράτη μέλη να συνεργαστούν στενά. Δεδομένου ότι το έργο της Συμβουλευτικής Επιτροπής Τουρισμού [11] ήταν να διευκολύνει τις ανταλλαγές πληροφοριών, τις διαβουλεύσεις και τη συνεργασία σε θέματα τουρισμού, θεωρήθηκε ως το πιο κατάλληλο πλαίσιο για την εφαρμογή των συμπερασμάτων του Συμβουλίου. Έτσι, λειτούργησε ως διευθύνουσα επιτροπή για το σύνολο των εργασιών και ως αρχή αναφοράς για τον καθορισμό του πεδίου εφαρμογής και του εύρους των ζητημάτων που θα καλύπτονταν, καθώς και για την οργάνωση και την αξιολόγηση των εργασιών. Για το σκοπό αυτό, διοργάνωσε τρεις συνεδριάσεις [12]. Οργάνωσε τις εργασίες σε τέσσερις ομάδες εργασίας αφιερωμένες στα τέσσερα θέματα που είχε υποδείξει το Συμβούλιο και με καθορισμένες εντολές.

[11] Απόφαση του Συμβουλίου της 22.12.1986, ΕΕ L 384/52 της 31.12.1986.

[12] Στις 25.10.1999, 1.2.2000 και 18-19.9.2000.

Ομάδα Α : διευκόλυνση της ανταλλαγής και διάδοσης των πληροφοριών, κυρίως μέσω των νέων τεχνολογιών.

Ομάδα B: βελτίωση της εκπαίδευσης προκειμένου να αξιοποιηθούν οι δεξιότητες στον τουριστικό τομέα.

Ομάδα Γ: βελτίωση της ποιότητας των τουριστικών προϊόντων.

Ομάδα Δ: προώθηση της προστασίας του περιβάλλοντος και της βιώσιμης ανάπτυξης στον τουρισμό.

Οι εντολές των ομάδων εργασίας, αν και είναι διαφορετικές, έχουν παρόμοια διάρθρωση που αποσκοπεί στα εξής:

- επισήμανση των αναγκών και των παραγόντων (όπου περιλαμβάνονται οι προμηθευτές και οι αποδέκτες) και ορισμός των εννοιών (π.χ. ποιότητα, βιωσιμότητα).

- επισήμανση των υπαρχουσών στρατηγικών και μέτρων στα διάφορα επίπεδα των δημοσίων αρχών (εθνικό, περιφερειακό, τοπικό) και αξιολόγηση της συμβολής των κοινοτικών πολιτικών και προγραμμάτων.

- ανάπτυξη συμπερασμάτων και συστάσεων που θα αφορούν, συγκεκριμένα, τη συνεργασία μεταξύ των αρχών και την αξιοποίηση των υπαρχόντων οργάνων σε εθνικό και κοινοτικό επίπεδο.

3. Ανάλυση μέτρων που ανήκουν σε άλλες πολιτικές αλλά τα οποία έχουν αντίκτυπο στον τουρισμό

Οι ομάδες εργασίες ανέλυσαν, τις πολιτικές, τα προγράμματα, τα μέτρα και τα όργανα που ήταν σχετικά τόσο σε εθνικό όσο και σε κοινοτικό επίπεδο. Σκοπός ήταν να επισημανθούν οι σχετικοί θετικοί αντίκτυποι, οι συνεργίες, τα κενά και οι συμπληρωματικές εργασίες που έπρεπε να πραγματοποιηθούν για να συντονιστούν καλύτερα οι δραστηριότητες και να ενσωματωθούν αποτελεσματικά οι ανάγκες του τουρισμού στις κατάλληλες πολιτικές, όπως αναφέρεται στις συστάσεις του Συμβουλίου, του Κοινοβουλίου και των άλλων οργάνων. Για να γίνει αυτό, συμμετείχαν δεόντως στις εργασίες οι άλλες γενικές διευθύνσεις της Επιτροπής καθώς και οι σχετικές υπηρεσίες [13]. Οι πολιτικές για τις οποίες επισημάνθηκε ότι έχουν ιδιαίτερη σημασία στο πλαίσιο των εργασιών αυτών είναι οι πολιτικές σχετικά με τις μεταφορές, την απασχόληση, την εκπαίδευση, το περιβάλλον, τους καταναλωτές, την κοινωνία των πληροφοριών καθώς και η περιφερειακή πολιτική.

[13] Ευρωπαϊκή Υπηρεσία Περιβάλλοντος (ΕΥΠ) και Ευρωπαϊκό Κέντρο Ανάπτυξης της Επαγγελματικής Κατάρτισης (CEDEFOP).

4. Διαβουλεύσεις με τους κοινωνικοοικονομικούς παράγοντες

Το Συμβούλιο συνέστησε επίσης διαβουλεύσεις με τους εμπειρογνώμονες του τομέα του τουρισμού. Οι διάφοροι φορείς καθώς και η κοινωνία των πολιτών κατέχουν σημαντική ειδική εμπειρία. Οι κύριοι παράγοντες που θεωρήθηκαν κατάλληλοι για διαβουλεύσεις μπορούν να ομαδοποιηθούν ως εξής:

- ιδιωτική, ημικρατική ή κρατική βιομηχανία, με όλες τις τομεακές πτυχές, περιλαμβανομένων των μεταφορών.

- συνδικάτα που εκπροσωπούν τους διάφορους κλάδους.

- άλλες ομάδες συμφερόντων: ενώσεις καταναλωτών και μη κυβερνητικές περιβαλλοντικές οργανώσεις.

- τοπικές και περιφερειακές αρχές.

Η Επιτροπή διοργάνωσε πολλές συνεδριάσεις για επεξήγηση της διαδικασίας καθώς και για διαβουλεύσεις με τις ευρωπαϊκές ενώσεις που εκπροσωπούν τις παραπάνω κατηγορίες, εκτός από τις τοπικές και περιφερειακές αρχές. Η Συμβουλευτική Επιτροπή συναντήθηκε επίσης, σε μια ανοικτή συνεδρίαση που διοργανώθηκε στις 18 Σεπτεμβρίου 2000, με τους εκπροσώπους των ενώσεων που είχαν συμμετάσχει μέχρι τότε στις διαβουλεύσεις. Δεδομένου ότι ο αριθμός των σχολίων και των γνωμών που είχαν διατυπωθεί στην αρχή ήταν μικρός, η πρόσβαση των προαναφερθέντων παραγόντων στο σύνολο των εγγράφων ή των σχεδίων εγγράφων που υπήρχαν ως εκείνη τη στιγμή ήταν ελεύθερη. Κατά τις ημέρες που ακολούθησαν αυτή την ανοικτή συνεδρίαση υποβλήθηκαν περισσότερες εισηγήσεις, καλής ποιότητας γενικά: αυτές τροφοδότησαν την τελική έκδοση της παρούσας ενδιάμεσης έκθεσης και τις περιλήψεις των εκθέσεων των ομάδων εργασίας.

Θεωρήθηκε απαραίτητη η εξασφάλιση της πιο ενεργούς και πιο ουσιαστικής συμμετοχής εμπειρογνωμόνων, προερχόμενων από το κοινωνικοοικονομικό περιβάλλον και την κοινωνία των πολιτών στο σύνολο της διαδικασίας. φαίνεται σαφώς ότι είναι αναγκαία η απευθείας συμμετοχή στις ομάδες εργασίας, όπου η εμπειρογνωμοσύνη τους μπορεί να αξιοποιηθεί, καθώς και η πρόσβαση στον ηλεκτρονικό φορέα, συνοδευόμενη οπωσδήποτε από προϋποθέσεις αποτελεσματικότητας και εποικοδομητικής συμβολής στη διαδικασία που έχει ξεκινήσει.

Στο παρόν στάδιο, παραμένει ανοικτό το ζήτημα όσον αφορά τον τρόπο και τα μέσα με τα οποία μπορούν να πραγματοποιηθούν διαβουλεύσεις με τις τοπικές και περιφερειακές αρχές και να συνδεθούν οι αρχές αυτές με αυτή τη διαδικασία αυτή και με τις εργασίες των ομάδων.

III. αποτελεσματα των ομαδων εργασιασ

1. Διεξαγωγή των συνεδριάσεων των ομάδων εργασίας

Κάθε ομάδα εργασίας πραγματοποίησε τρεις συνεδριάσεις στο διάστημα από το Φεβρουάριο μέχρι τον Αύγουστο του 2000 [14]. Οι συνεδριάσεις αυτές είχαν ως στόχο την επισήμανση ενός κοινού πλαισίου εργασιών, την ανταλλαγή πληροφοριών για τις βασικές πτυχές του ζητήματος καθώς και για τις πρακτικές και τις πολιτικές στα κράτη μέλη, την επισήμανση των πρώτων συστάσεων που θα μπορούσαν να διατυπωθούν και τη συζήτηση για μια πρώτη έκθεση σχετικά με τις πραγματοποιηθείσες εργασίες.

[14] Ομάδα A: 28.2, 4.4 και 18.7.2000, Ομάδα B: 23.2, 19.5 και 23.8.2000, Ομάδα Γ: 6.3, 8.6 και 24.8.2000, Ομάδα Δ: 3.3, 25.5 και 11.7.2000.

Οι συμμετέχοντες ορίστηκαν από τα κράτη μέλη με βάση την εμπειρογνωμοσύνη τους σχετικά με το θέμα της κάθε ομάδας. Προέρχονται κατά το ήμισυ από τις εθνικές αρχές, κατά το ένα τέταρτο από τη βιομηχανία και κατά το ένα τέταρτο από οργανισμούς τουρισμού, οργανισμούς παράλληλους με το κράτος και επιστημονικά ιδρύματα.

Από την αρχή, όλα τα κράτη μέλη, καθώς και η Νορβηγία, όρισαν εμπειρογνώμονες σε μια τουλάχιστον ομάδα εργασίας (UK και NL) και οι περισσότερες σε 3 ή 4 ομάδες. Με την πάροδο του χρόνου, τα κράτη μέλη που αρχικά είχαν μικρότερη παρουσία προσπάθησαν να συμπληρώσουν τη συμμετοχή τους, καταλήγοντας σε ποσοστό παρουσίας εκπροσώπων σε κάθε ομάδα που πλησίαζε το 100%.

Όσον αφορά τη λειτουργία των ομάδων, αναγνωρίστηκε η αναγκαιότητα μεγαλύτερου συντονισμού μεταξύ τους, δεδομένης της αμοιβαίας επίδρασης των ζητημάτων.

2. Κατάρτιση των ενδιάμεσων εκθέσεων

Ορίστηκε ένας εισηγητής για κάθε ομάδα με βάση εθελοντικές προτάσεις των κρατών μελών. Η Πορτογαλία πρότεινε έναν εμπειρογνώμονα για την Ομάδα Α που κάλυπτε τις πληροφορίες, η Δανία για την Ομάδα Β που κάλυπτε την κατάρτιση, η Ισπανία για την Ομάδα Γ που κάλυπτε την ποιότητα και η Γαλλία για την Ομάδα Δ που κάλυπτε το περιβάλλον και τη βιώσιμη ανάπτυξη.

Οι ενδιάμεσες εκθέσεις καταρτίστηκαν από τους εισηγητές με βάση συνεδριάσεις που διοργανώθηκαν σε σχετικά σύντομες προθεσμίες. Συγκεντρώθηκε σημαντική ποσότητα πληροφοριών και προτάθηκαν κατάλογοι αρχικών συστάσεων. Εντούτοις, δεν κατέστη μέχρι τώρα δυνατό να ολοκληρωθούν οι εργασίες ανάλυσης και διάκρισης προτεραιοτήτων. Επομένως, οι περιλήψεις των τεσσάρων ενδιαμέσων εκθέσεων, αν και εξετάστηκαν γρήγορα από τη Συμβουλευτική Επιτροπή Τουρισμού, πρέπει σ' αυτό το στάδιο να θεωρούνται προσωρινά έγγραφα, που δεν εξασφαλίζουν ομοφωνία σε όλες τις πτυχές τους. Οι περιλήψεις αυτές, που θα διαδοθούν παράλληλα για ενημερωτικούς σκοπούς, θα επιτρέψουν τον προσανατολισμό της μεταγενέστερης φάσης των εργασιών προς την κατεύθυνση της αύξησης της αποτελεσματικότητας, της ορθολογικής κατάρτισης των προτεραιοτήτων και, ως ένα βαθμό, της καινοτομίας στις συστάσεις που θα προταθούν.

3. Ηλεκτρονικός φορέας

Από την έναρξη των δραστηριοτήτων των ομάδων εργασίας, η Επιτροπή δημιούργησε ένα ηλεκτρονικό φορέα επικοινωνιών γνωστό ως CIRCA [15]. Στόχος ήταν να διευκολυνθούν οι ανταλλαγές μεταξύ των μελών των ομάδων εργασίας και να δημιουργηθεί μια βάση δεδομένων, με πολύ ευρεία πρόσβαση, που θα περιέχει το σύνολο των εγγράφων που συνδέονται με τα θέματα των ομάδων εργασίας και που θεωρούνται χρήσιμα από τους συμμετέχοντες.

[15] Communication and Information Centre Administrator : εξωδικτυακό εργαλείο που αναπτύχθηκε από το πρόγραμμα IDA (Interchange of Data between Administrations), που επιτρέπει σε μια κοινότητα χρηστών να χρησιμοποιούν από κοινού έναν ιδιωτικό χώρο στο διαδίκτυο για σκοπούς ανταλλαγής πληροφοριών και επικοινωνίας.

Η εμπειρία απέδειξε τη χρησιμότητα του φορέα αυτού του είδους για τη δημιουργία ενός ενιαίου σημείου πρόσβασης σε ένα σύνολο εγγράφων που συνδέονται με τον τουρισμό. Σήμερα, αυτή η βάση δεδομένων είναι προσπελάσιμη για περίπου 120 χρήστες και περιέχει πολλές εκατοντάδες εγγράφων.

Όσον αφορά τη χρησιμοποίηση των πληροφοριών και την πρόσβαση σ' αυτές, πρέπει να σημειωθεί ότι εμφανίζεται σαφής εξέλιξη σε συνάρτηση με την πρόοδο των εργασιών. Στην πρώτη φάση οι πράξεις πρόσβασης οφείλονταν κυρίως στη δημιουργία περιεχομένου (φόρτωση εγγράφων) και ο αριθμός των ερωτήσεων ήταν περιορισμένος. Κατά τη δεύτερη φάση και με την προετοιμασία της τρίτης συνεδρίασης, ο αριθμός προσβάσεων για εξέταση εγγράφων αυξήθηκε σταδιακά.

4. Κύριες συστάσεις των ομάδων εργασίας

Οι προκαταρκτικές υποδείξεις των ομάδων για στρατηγικούς προσανατολισμούς δράσεων της Ευρωπαϊκής Ένωσης και στο εσωτερικό της Ένωσης καλύπτουν έναν εκτεταμένο τομέα και προϋποθέτουν τη συμμετοχή πολλών παραγόντων στον τομέα του τουρισμού. Η Επιτροπή θεωρεί ότι θα είναι χρήσιμο να ζητηθεί από τις ομάδες να δώσουν προτεραιότητα, κατά τις μελλοντικές τους εργασίες, στις υποδείξεις που απαιτούν εφαρμογή σε ευρωπαϊκό επίπεδο ή που θα έχουν αντίκτυπο στην εφαρμογή άλλων ευρωπαϊκών πολιτικών. Πάντως, η κοινοτική προστιθέμενη αξία συνίσταται επίσης στην εξασφάλιση της επιτυχίας των μέτρων που λαμβάνονται σε όλα τα επίπεδα και μπορεί επίσης να αφορά το τοπικό επίπεδο.

Στο παρόν έγγραφο δεν υπάρχει πρόθεση ούτε να γίνει διεξοδική παρουσίαση των συστάσεων των ομάδων εργασίας, ούτε να αξιολογηθούν οι συστάσεις αυτές. Σκοπός είναι μάλλον να παρουσιαστούν τα οριζόντια θέματα που προέκυψαν από το σύνολο των ομάδων εργασίας.

Οι κύριες συστάσεις μπορούν να ομαδοποιηθούν ως εξής:

a) Συνεργασία μεταξύ των διαφόρων κοινωνικοοικονομικών παραγόντων και δημιουργία δικτύων

Διαπιστώθηκε ότι είναι πολύ σημαντικό να μπορούν να αξιοποιηθούν τα οφέλη από την ανάπτυξη του τουρισμού, ανταγωνιστικού και βιώσιμου, με τη συμμετοχή όλων των παραγόντων. Η εξαρχής επισήμανση αυτών των πολυάριθμων παραγόντων που συνδέονται με τον τουρισμό έδειξε ότι υπάρχει αναγκαιότητα δημιουργίας εταιρικών σχέσεων, ανάπτυξης της δικτύωσής τους και προώθησης εθελοντικών συμφωνιών και κωδίκων δεοντολογίας.

Αν και η ομάδα Α δεν αγνοεί αυτή την προβληματική, δεδομένου ότι κάθε κατηγορία παραγόντων διαθέτει δικές της, αλλά περιορισμένης εμβέλειας, πηγές πληροφοριών, οι άλλες ομάδες την έχουν χαρακτηρίσει σαφώς ζήτημα προτεραιότητας. Για παράδειγμα, η ομάδα Β (κατάρτιση) τόνισε την ανάγκη συνεργασίας μεταξύ των οργανωτών της κατάρτισης και των βιομηχανιών και μεταξύ των περιφερειακών και τοπικών δομών κατάρτισης και των μικροεπιχειρήσεων. Όσον αφορά την ποιότητα, θα πρέπει να εκβαθυνθεί η εθελοντική εφαρμογή προτύπων ποιότητας. Η προώθηση του βιώσιμου τουρισμού θα επωφεληθεί από τη δικτύωση όλων των παραγόντων, έτσι ώστε να αναπτυχθούν οι ανταλλαγές τεχνικών, μεθόδων και τεχνογνωσίας. Θα επωφεληθεί επίσης από τη θέσπιση κωδίκων ηθικής εκ μέρους των φορέων, οι οποίοι θα αποσκοπούν, μεταξύ άλλων, στη μείωση της κατανάλωσης φυσικών πόρων και της ρύπανσης που προκαλείται από την τουριστική δραστηριότητα.

Επιπλέον, θα πρέπει να δημιουργηθούν συστηματικά συνδέσεις μεταξύ των διαφόρων πτυχών της ισόρροπης ανάπτυξης του τουρισμού, στο επίπεδο όλων των παραγόντων: για παράδειγμα, η σύνδεση μεταξύ των γνώσεων (μελέτες, στατιστικές, κ.λπ.) για την πραγματικότητα της εργασίας και τις ανάγκες κατάρτισης, ή η εφαρμογή μέτρων ποιότητας στα συστήματα εκμάθησης, ή ακόμη η ανάπτυξη εξειδικευμένων κύκλων κατάρτισης σχετικών με την εφαρμογή και τον έλεγχο συστημάτων ποιότητας καθώς και τις προϋποθέσεις για έναν βιώσιμο τουρισμό.

Επίσης, η ποιότητα δεν μπορεί να επιτευχθεί χωρίς τη χρησιμοποίηση των τεχνολογιών της κοινωνίας των πληροφοριών και των γνώσεων που διαχειρίζονται οι τεχνολογίες αυτές, ούτε χωρίς το σεβασμό του περιβάλλοντος και την επιδίωξη της βιώσιμης ανάπτυξης και αντιστρόφως.

β) Συνειδητοποίηση των προβλημάτων

Η δεύτερη προσέγγιση, που εμφανίζεται κυρίως στις ομάδες Β, Γ και Δ είναι το ζήτημα της ευαισθητοποίησης και της αύξησης της συνειδητοποίησης ορισμένων παραγόντων για πολύ συγκεκριμένα θέματα. Μπορούν να αναφερθούν, για παράδειγμα, τα οφέλη που επιτυγχάνονται από το ειδικευμένο προσωπικό, τις βελτιωμένες συνθήκες εργασίας και τις επενδύσεις σε κατάρτιση για να αυξηθεί η ανταγωνιστικότητα των ΜΜΕ και να λυθεί το κρίσιμο πρόβλημα της προσέλκυσης και της συγκράτησης του ειδικευμένου προσωπικού στον τομέα. Η ποιότητα των υπηρεσιών και του τουριστικού προϊόντος θα εξασφαλίσει συγκριτικό πλεονέκτημα στον ευρωπαϊκό τουρισμό. Εντούτοις, η συνειδητοποίηση του φαινομένου αυτού εκ μέρους των επιχειρήσεων, 99% των οποίων είναι ΜΜΕ, κρίνεται ανεπαρκής.

Επίσης, η εξέλιξη της τουριστικής ζήτησης προς την κατεύθυνση του τουρισμού που λαμβάνει καλύτερα υπόψη τα ζητήματα του περιβάλλοντος και της βιώσιμης ανάπτυξης μπορεί να υποστηριχθεί και να αξιοποιηθεί προς την κατεύθυνση αυτή με την αύξηση της συνειδητοποίησης των φορέων, των τοπικών πληθυσμών και των τουριστών.

Είναι διαθέσιμα διάφορα μέσα συνειδητοποίησης. Εντούτοις, η Επιτροπή εκτιμά ότι, αν και οι εκστρατείες συνειδητοποίησης μπορούν πιθανώς να διοργανωθούν καλύτερα σε εθνικό ή τοπικό επίπεδο και από μη κυβερνητικούς οργανισμούς, η ανάπτυξη σημάτων ποιότητας, κωδίκων και οδηγών για τους τουριστικούς φορείς καθώς και εργαλείων μέτρησης και αξιολόγησης, μπορεί να βοηθήσει σημαντικά στην ευαισθητοποίηση.

Συγκεκριμένα, η ομάδα Δ πρότεινε τη σύνταξη μιας Ατζέντας 21 για τον ευρωπαϊκό τουρισμό. Αυτό θα μπορούσε να μελετηθεί και αν φαίνεται εφικτή η συμφωνία, η Ευρωπαϊκή Ένωση θα μπορούσε να το εγκρίνει και να το προωθήσει. Η ομάδα ανέφερε επίσης την εφαρμογή τοπικών «Ατζεντών 21».

γ) Πληροφόρηση

Οι ανάγκες πληροφόρησης εκφράστηκαν από όλες τις ομάδες και όχι μόνο από αυτήν που έχει αναλάβει επίσημα να καλύψει το ζήτημα, αναλύοντάς τες και διαρθρώνοντάς τες. Καταρτίστηκαν ακριβείς αιτήσεις για πληροφορίες όσον αφορά την απασχόληση, τις ανάγκες ειδικευμένων θέσεων εργασίας και τις ανάγκες μαθητείας, για παράδειγμα. Η ομάδα Δ επανέλαβε το γενικό τύπο πληροφοριών που είναι απαραίτητες και οι οποίες πρέπει να περιλαμβάνονται στους στόχους της ομάδας Α.

Πολλές ομάδες υπογράμμισαν τη σημασία του αντίκτυπου και της χρησιμοποίησης των τεχνολογιών της κοινωνίας των πληροφοριών στον τομέα του τουρισμού, αναφέροντας τις πρωτοβουλίες που έχει ήδη αναλάβει η Επιτροπή, και ιδιαίτερα τα διαρθρωτικά ταμεία και το πρόγραμμα ΤΚΠ του 5ου προγράμματος-πλαισίου. Δημιουργήθηκε ένας ειδικός τομέας, αφιερωμένος σε δραστηριότητες Ε&Α σχετικά με τις συνεργίες μεταξύ του τουρισμού και των τεχνολογιών των πληροφοριών. Διατυπώθηκε σύσταση για τη δημιουργία μιας νέας ειδικής ομάδας.

Η ομάδα Α συνέστησε να αναπτυχθεί μια πύλη δικτύου που θα παρέχει στο χρήστη πρόσβαση σε πολλές ιστοσελίδες, τράπεζες δεδομένων και μελέτες, τόσο του δημόσιου όσο και του ιδιωτικού τομέα, που θα επιτρέπει τουλάχιστον την πρόσβαση κατά θέμα και κατά χώρα. Αυτό το σύνολο συστάσεων για την κοινή χρήση των πληροφοριών που υπάρχουν ή που συντάσσονται (κατάλογος τεκμηρίωσης για τις εθνικές πολιτικές για τον τουρισμό και τα κέντρα τεκμηρίωσης) και την απλούστευση της πρόσβασης με τη δημιουργία μιας κοινής πύλης είναι ευθυγραμμισμένο με το στόχο προτεραιότητας της βελτίωσης της συνεργασίας μεταξύ των εθνικών και των ευρωπαϊκών αρχών. Η εφαρμογή αυτής της σύστασης θα συμβάλει στη δημιουργία μιας πιο ομοιογενούς εικόνας και θα διευκολύνει την πρόσβαση στο σύνολο των εγγράφων για τον τουρισμό.

Είναι απαραίτητες οι λεπτομερέστερες προδιαγραφές όσον αφορά τις διαθέσιμες πληροφορίες και τις υπηρεσίες που θα παρέχονται από αυτή την κοινή πύλη. Οι προδιαγραφές θα μπορούσαν να είναι συνδυασμένο αποτέλεσμα μιας μελέτης (καταγραφή των σχετικών εγγράφων και κέντρων τεκμηρίωσης) και των λεπτομερέστερων προδιαγραφών εκ μέρους της ομάδας εργασίας (υπηρεσίες που θα παρέχονται από την πύλη).

Η ομάδα Α συνιστά τη δημιουργία ενός δορυφορικού λογαριασμού του τουρισμού, πράγμα που αναφέρθηκε και από άλλες ομάδες. Αυτό αποσκοπεί στο να προσφέρει στους αρμόδιους για τη λήψη των αποφάσεων, καθώς και στη βιομηχανία, μια συνολική άποψη της οικονομικής σημασίας του τουρισμού με μορφή που θα επιτρέψει τη σύγκρισή του με τους άλλους τομείς της οικονομίας. Αυτή η σύσταση να δημιουργηθεί σε ευρωπαϊκό επίπεδο ένας δορυφορικός λογαριασμός του τουρισμού θα συμβάλει στην καλύτερη κατανόηση του βάρους του τομέα του τουρισμού και του αντίκτυπου του στο σύνολο της οικονομίας. Η προσέγγιση αυτή θα ήταν σημαντική συμβολή στην καλύτερη κατανόηση των παραμέτρων που επηρεάζουν την ανάπτυξη στον τομέα και του αντίκτυπου του, ιδιαίτερα στην απασχόληση. Η σύσταση αυτή, την οποία υποστηρίζει ενεργά η Επιτροπή, θα πρέπει εντούτοις να συμβαδίζει με την εναρμονισμένη εφαρμογή εθνικών δορυφορικών λογαριασμών, που υπάρχουν ήδη σε ορισμένα κράτη μέλη.

δ) Παρακολούθηση, λειτουργία εποπτείας

Η αύξηση των δεξιοτήτων και η επιδίωξη της ποιότητας, τόσο στην απασχόληση όσο και στις διάφορες τουριστικές υπηρεσίες και τους τουριστικούς προορισμούς, είναι συνεχείς διαδικασίες που απαιτούν τακτική παρακολούθηση. Η προσέγγιση αυτή επαληθεύεται επίσης προφανώς όσον αφορά την επιδίωξη του βιώσιμου τουρισμού. Οι ομάδες εργασίες επικαλέστηκαν την αναγκαιότητα τακτικής αξιολόγησης της κατάστασης και του αντίκτυπου των μέτρων που λαμβάνονται, περιλαμβανομένων των κοινοτικών δράσεων όπως αυτές που αναλαμβάνονται με τη βοήθεια των διαρθρωτικών ταμείων.

Η ομάδα Β υποστήριξε τη δημιουργία ενός φόρουμ ή ενός μόνιμου παρατηρητηρίου σε επίπεδο Ευρωπαϊκής Ένωσης, υπό την προεδρεία της Επιτροπής και με την ενεργή συμμετοχή και τον ενεργό συντονισμό των κρατών μελών, των διεθνών οργανισμών και των αρμόδιων εμπειρογνωμόνων των κοινωνικοοικονομικών κύκλων και άλλων ομάδων συμφερόντων. Η ομάδα Γ τόνισε την αναγκαιότητα ενθάρρυνσης της χρησιμοποίησης των δεικτών που είναι απαραίτητοι για την εξασφάλιση της αποτελεσματικής παρακολούθησης. Η ομάδα Δ συνέστησε την κατάρτιση πινάκων ελέγχου κατά χώρα.

ε) Μέσα ανάλυσης και αξιολόγησης

Διαπιστώθηκε η ανάγκη μέτρησης και κατασκευής μοντέλων ορισμένων ευαίσθητων φαινομένων του τομέα. Οι ερευνητικές εργασίες για τον ορισμό των παραμέτρων των εργαλείων μέτρησης και των συστημάτων αξιολόγησης, τόσο της κατάστασης μιας δεδομένης μεταβλητής όσο και του αποτελέσματος των μέτρων που λαμβάνονται για τη βελτίωσή της, αποτελούν θέμα προτεραιότητας. Αυτό θα πρέπει να καλύπτει, συγκεκριμένα, το σχεδιασμό κατάλληλων ποιοτικών δεικτών για τον προορισμό αλλά και για την επιχείρηση, δεικτών βιωσιμότητας για τις διάφορες συνιστώσες (όπου περιλαμβάνεται ο τομέας των μεταφορών) και δεικτών επιδόσεων (για παράδειγμα της περιβαλλοντικής διαχείρισης, των συστημάτων ποιότητας, της μαθητείας ή της ανάπτυξης του ανθρώπινου δυναμικού).

Θα πρέπει επίσης να δοθεί προτεραιότητα στην ανάπτυξη μεθόδων: μεθόδων κατάρτισης και εκπαίδευσης που θα λαμβάνουν υπόψη τις σημερινές και τις μελλοντικές ανάγκες των ΜΜΕ ή μιας ευρωπαϊκής μεθόδου για τη συγκριτική αξιολόγηση της ποιότητας, ή ακόμη μιας μεθόδου προσδιορισμού της φέρουσας ικανότητας ενός προορισμού έτσι ώστε να ελέγχεται ο τοπικός αντίκτυπος. Η ομάδα Γ θα πρέπει να συνεχίσει τις εργασίες της σχετικά με τον καθορισμό συστημάτων ποιότητας και την εφαρμογή τους και σχετικά με την αποσαφήνιση των αναγκών στον τομέα αυτόν.

Στη συνέχεια θα μπορούν να αναληφθούν δράσεις συγκριτικής αξιολόγησης, που θα επιτρέψουν την εξεύρεση καινοτόμων λύσεων.

Η ανάπτυξη αυτών των εργαλείων (δείκτες, μέθοδοι και συστήματα), καθώς και η χρησιμοποίηση τεχνικών συγκριτικής αξιολόγησης και η έρευνα για τους παράγοντες και τις συνθήκες της καινοτομίας είναι σε πλήρη συμφωνία με την πολιτική για τις επιχειρήσεις που εφαρμόζει σήμερα η Επιτροπή.

στ) Υποστήριξη στις επιχειρήσεις, ιδιαίτερα τις ΜΜΕ

Η επισήμανση των πηγών χρηματοδότησης και η πρόσβαση στις πηγές αυτές για τις μικροεπιχειρήσεις, η φύση της ανάγκης των ΜΜΕ για βοήθεια και η πιο προηγμένη χρησιμοποίηση των διαρθρωτικών ταμείων έχουν επισημανθεί ως προβληματικοί τομείς από τις ομάδες εργασίας.

Η ομάδα Β, συγκεκριμένα, τόνισε την αναγκαιότητα να ληφθεί υπόψη ο ρόλος των τοπικών και περιφερειακών αρχών όσον αφορά την εγκατάσταση δομών και δικτύων μαθητείας, ανοικτών για συμμετοχή σε όλους τους παράγοντες, για να βελτιωθεί η ανταγωνιστικότητα των μίκροεπιχειρήσεων.

Οι ΜΜΕ χρησιμοποιούν τα διαθέσιμα εργαλεία με μεγαλύτερη δυσκολία. Επίσης, επισημάνθηκε μια ανάγκη τεχνικής βοήθειας όσον αφορά την εφαρμογή μεθόδων συγκριτικής αξιολόγησης και συστημάτων ποιότητας καθώς και μελετών περιβαλλοντικών επιπτώσεων και σημάτων ποιότητας.

Η ομάδα Δ τόνισε ειδικά το γεγονός ότι τα μέτρα που αποσκοπούν στη μείωση του εποχιακού χαρακτήρα του τουρισμού είναι απαραίτητα για την αύξηση της ανταγωνιστικότητας των τουριστικών επιχειρήσεων. Υποστήριξε την αύξηση της σημασίας του ρόλου των ΜΜΕ στη διαδικασία λήψης αποφάσεων και τη δημιουργία δικτύων εμπορίας. Εξάλλου, έθεσε το ζήτημα της αυξανόμενης συγκέντρωσης των τουριστικών επιχειρήσεων και συνέστησε να μελετηθεί ο τρόπος με τον οποίο ο τουρισμός μπορεί να συμβάλει στην προστασία των τουριστικών τοποθεσιών.

IV. λειτουργικα συμπερασματα

1. Οι ομάδες εργασίας δημιούργησαν μια δυναμική συνεργασίας που επιβεβαιώθηκε από τη Συμβουλευτική Επιτροπή Τουρισμού. Η συνεργασία αυτή θα αποδώσει καρπούς μόνο αν πραγματοποιείται σε συνεχή βάση στο πλαίσιο των δομών που δημιουργήθηκαν το 2000, εμπλουτισμένων με τις νέες προσθήκες που αναφέρονται παρακάτω. Η συνεργία και απαραίτητη συνοδός της ή εξάλειψη των διπλών εργασιών μεταξύ των ομάδων εργασίας πρέπει να επιδιωχθεί πιο συστηματικά. Οι συνεδριάσεις πρέπει να υποστηρίζονται με την συνεχή εργασία των συμμετεχόντων μέσω δικτύου. Επομένως, συνιστάται να παραταθούν αυτές οι εργασίες των ομάδων εργασίας μέχρι το 2001, όπως προβλέπεται, έτσι ώστε να υποβληθεί μια ενοποιημένη τελική έκθεση το φθινόπωρο του 2001, με σκοπό τη συγκλίνουσα προσέγγιση των κοινοτικών και εθνικών δραστηριοτήτων που επηρεάζουν τον τουρισμό.

2. Τα τέσσερα θέματα που καλύπτουν οι ομάδες εργασίας πρέπει να συνεχιστούν και να εκβαθυνθούν και θα πρέπει να καταβληθεί προσπάθεια για την επισήμανση προτεραιοτήτων για δράση, με βάση τις προτεραιότητες που έχουν ήδη τονιστεί στις ενδιάμεσες εκθέσεις, στις ενημερωτικές περιλήψεις, καθώς και στο κεφάλαιο ΙΙΙ της παρούσας έκθεσης.

Έχει υπογραμμιστεί η σημασία του ζητήματος των μεταφορών. Το ζήτημα αυτό καλύπτει πολλά από τα θέματα που έχουν μελετηθεί. Προτείνεται να καλυφθεί το ζήτημα αυτό κυρίως στο εσωτερικό της ομάδας εργασίας που ασχολείται με την προστασία του περιβάλλοντος και την βιώσιμη ανάπτυξη του τουρισμού.

Το ζήτημα του αντίκτυπου και της χρησιμοποίησης των τεχνολογιών των πληροφοριών στον τομέα του τουρισμού αποδείχθηκε ότι ήταν ζήτημα που υπερέβαινε τα όρια του θέματος των ανταλλαγών και της διάδοσης οικονομικών και στατιστικών πληροφοριών, απαιτώντας, μεταξύ άλλων, διαφορετικούς εμπειρογνώμονες. Προτάθηκε, στην περίπτωση αυτή, να δημιουργηθεί μια νέα ομάδα εργασίας που θα καλύπτει τον αντίκτυπο των τεχνολογιών των πληροφοριών και της επικοινωνίας στον τουρισμό.

3. Προτάθηκε να συμπεριληφθούν εμπειρογνώμονες που θα προέρχονται από τους κοινωνικοοικονομικούς κύκλους και από την κοινωνία των πολιτών, σε λογικούς αριθμούς, σε κάθε ομάδα εργασίας, έτσι ώστε η ισορροπία στην κάθε ομάδα και η δυνατότητα χειρισμού της να στραφούν προς την κατεύθυνση της αύξησης της εμπειρογνωμοσύνης, εξασφαλίζοντας παράλληλα την πλήρη αποτελεσματικότητα των ομάδων αυτών. Ανάλογα με τα συγκεκριμένα αντικείμενα των ομάδων εργασίας, καλούνται οι επαγγελματίες του κλάδου, οι εμπειρογνώμονες των συνδικάτων και άλλες ομάδες συμφερόντων να συμμετάσχουν με περιορισμένο αριθμό, με βάση κριτήρια αναγνωρισμένης εμπειρογνωμοσύνης.

4. Οι εθελοντικές συνεισφορές, από εμπειρογνώμονες που δεν μπορούν να συμμετάσχουν στις συνεδριάσεις των ομάδων αυτών, θα είναι ευπρόσδεκτες μέσω του ηλεκτρονικού φορέα που έχει δημιουργηθεί. Στον φορέα αυτόν θα μπορούν να έχουν πρόσβαση οι κοινωνικοοικονομικοί παράγοντες, καθώς και οι τοπικές και περιφερειακές αρχές, με τρόπους που θα προσδιοριστούν σε συνάρτηση με σύνδεσή τους με τη διαδικασία.

5. Παράλληλα με τις προτεραιότητες εργασίας που έχουν επισημανθεί για τις πέντε ομάδες και οι οποίες παρουσιάζονται συνοπτικά στα σημεία III και IV.2 της παρούσας έκθεσης, η Επιτροπή θεωρεί χρήσιμο να αρχίσει, κατά τη διάρκεια του 2001, επαφές με τις δημόσιες υπηρεσίες και τις επαγγελματικές ενώσεις του τουριστικού τομέα στις χώρες που είναι υποψήφιες για ένταξη, έτσι ώστε να αρχίσουν περιοδικές ανταλλαγές απόψεων σχετικά με τις εθνικές πολιτικές, τις ορθές πρακτικές και τα κοινοτικά μέτρα που έχουν επιπτώσεις στην τουριστική δραστηριότητα. Η συμμετοχή εκπροσώπων αυτών των υπηρεσιών και επαγγελματικών ενώσεων σε μια νέα ανοικτή συνεδρίαση της Συμβουλευτικής Επιτροπής Τουρισμού το 2001 θα ήταν μια πραγματική ευκαιρία προετοιμασίας για τη μελλοντική ένταξη των χωρών αυτών στην Ευρωπαϊκή Ένωση.

6. Όσον αφορά επίσης το διεθνή χώρο, η Επιτροπή, το 2001, θα προβεί στις εξής ενέργειες:

- εμβάθυνση της ευρω-μεσογειακής συνεργασίας στον τομέα του τουρισμού.

- εντατικοποίηση των διαπραγματεύσεων όσον αφορά τον τουρισμό στο πλαίσιο του GATS.

- προετοιμασία του τουριστικού σκέλους στο πλαίσιο της κατάρτισης των θέσεων της Ευρωπαϊκής Ένωσης για τη συνεδρίαση της Επιτροπής για τη Βιώσιμη Ανάπτυξη, που καλείται Rio + 10, που θα διεξαχθεί το 2002.

- εντατικοποίηση της συνεργασίας με τους κύριους διεθνείς οργανισμούς στον τομέα του τουρισμού, όπως ο ΟΟΣΑ και ο Παγκόσμιος Οργανισμός Τουρισμού (ΠΟΤ).

7. Τέλος, η Επιτροπή θα δημοσιεύσει, πριν από το τέλος του τρέχοντος έτους, την περιοδική έκθεση για τις κοινοτικές δραστηριότητες σχετικά με τον τουρισμό που θα καλύπτει την περίοδο 1997-1999. Με τις μελέτες που έχουν ήδη αρχίσει, θα ενισχύσει τη διαρκή ανάλυση των αγορών, των δομών και των τάσεων της τουριστικής δραστηριότητας στην Ευρωπαϊκή Ένωση και στον υπόλοιπο κόσμο, έτσι ώστε να είναι δυνατή η πιο ακριβής ανάλυση του αντίκτυπου οποιασδήποτε πρωτοβουλίας η οποία, στο πλαίσιο των διαφόρων κοινοτικών πολιτικών, θα μπορούσε να επηρεάσει την ανταγωνιστικότητα των τουριστικών επιχειρήσεων της Ένωσης.

8. Ως συμπέρασμα, με το σύνολο των πρωτοβουλιών αυτών, η Επιτροπή ελπίζει ότι θα είναι σε θέση να παρουσιάσει, στο τέλος του 2001 και σε στενή συνεργασία με τα κράτη μέλη, την τουριστική βιομηχανία της Ευρωπαϊκής Ένωσης και τους άλλους σχετικούς παράγοντες, μια πλήρη ανάλυση των εθνικών πολιτικών, των καλύτερων πρακτικών και των κοινοτικών μέτρων που έχουν θετική επίπτωση στην ευρωπαϊκή τουριστική δραστηριότητα. Αυτό θα επιτρέψει να επισημανθούν, στο πλαίσιο στενών διαβουλεύσεων με όλους τους ενδιαφερόμενους παράγοντες, ωφέλιμες δράσεις που θα αναληφθούν από τα κράτη μέλη (περιλαμβανομένων των περιφερειακών ή/και τοπικών αρχών), από τη βιομηχανία και, αν είναι απαραίτητο, από τα κοινοτικά θεσμικά όργανα, για να ενισχυθεί η ανταγωνιστικότητα της τουριστικής βιομηχανίας της Ένωσης και η συμβολή της στη δημιουργία θέσεων απασχόλησης και βιώσιμης ανάπτυξης.

9. Η Επιτροπή ζητεί από τους υπευθύνους της δημόσιας διοίκησης που συμμετέχουν στο Υπουργικό Σεμινάριο της Λίλλης που θα διεξαχθεί στις 22 του προσεχούς Νοεμβρίου καθώς και στο Συμβούλιο «εσωτερική αγορά, καταναλωτές και τουρισμός» της 30ής Νοεμβρίου και από τα άλλα ενδιαφερόμενα όργανα της ΕΕ (το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών) να υποστηρίξουν τις τρέχουσες πρωτοβουλίες, καθώς και αυτές που προτείνονται παραπάνω, για να ενθαρρυνθούν οι παράγοντες που εμπλέκονται σ' αυτή τη διαδικασία, παρέχοντάς τους μια σαφή πολιτική υποστήριξη.